送李鳴鳳使君
作者：袁燮
朝代：宋

paragraphs: 道山羣玉府，密邇日月光。
夐與塵世隔，恍如白雲鄉。
李侯好古士，來自天一方。
峩冠英俊林，掉鞅翰墨場。
著庭秉直筆，省戶推望郎。
高情遽勇退，遠業真難量。
黎庶多困窮，撫摩仗循良。
鷹鸇豈不鷙，鳳鳥乃嘉祥。
生財固有道，視民當如傷。
寧乏强敏稱，毋令本根戕。
仁聖子萬姓，邇遐如一堂。
賢牧著聲績，璽書隨褒揚。
我歸伏茅荆，翹首觀高翔。